Izvor: N1

Direktor programa Radio televizije Vojvodine Slobodan Arežina razrešen je dužnosti hitnom odlukom Upravnog odbora te kuće. Obrazloženje za takvu odluku je da gledanost televizijskog programa beleži pad.

Arežina za N1 objašnjava da o razlozima nije prethodno obavešten, kao i da je u pitanju evidentan politički pritisak. U to sumnjaju i novinarska udruženja koja traže hitno obrazloženje ovakve odluke koja, prema tvrdnjama UNS-a, stvara atmosferu vanrednog stanja.

Smena nije bila tačka dnevnog reda prve sednice novog Upravnog odbora RTV-a, tvrdi sada već bivši direktor programa Slobodan Arežina. On dodaje da se nekome očigledno žurilo, jer je sednica zakazana dan po objavljivanju konačnih rezultata pokrajinskih izbora.

"Pretpostavljam da ako je politički pritisak, da politika hoće da kontroliše program RTV-a. Drugi razlog ne može da postoji, ako ne postoji obrazloženje koje je suvislo”, kaže Arežina.

Iako smo kontaktirali člana Upravnog odbora RTV-a Sinišu Bokana, on nije želeo da dodatno obrazlaže smenu Arežine. Potom je obećao da će nas uputiti na predsednika UO, isključio telefon i više nije odgovarao na telefonske pozive.

Sa druge strane, zabrinuta novinarska udruženja - dok UNS smatra da se odlukom o smeni stvara atmosfera vanrednog stanja, NUNS i NDNV traže javno objavljivanje podataka o gledanosti, jer sumnjaju u političku pristrasnost novoformiranog upravnog odbora.

“Očigledno je reč o političkom pritisku, očigledno je reč o najavi jednog talasa smena na RTV, koji oni planiraju ne bi li upodobili javni servis Vojvodine sa onim njima toliko dragim devedesetim godinama kada je tadašnja televizija Novi Sad bila apsolutna avangarda ratno-huškačkog novinarstva”, ocenjuje programski urednik NDNV-a Dinko Gruhonjić.

Profesionalizam i ostvarivanje javnog interesa trebalo bi da, pored gledanosti, budu kriterijumi rada javnog servisa, dodaju u udruženjima i navode da upravo ti kriterijumi nisu ni uzeli u obzir u slučaju smene Arežine.

On je na to mesto izabran na javnom konkursu pre manje od godinu dana, skoro u isto vreme kada je RTV-u ukinut signal sa Avale, što je prema tvrdnjama bivšeg programskog direktora uticalo na ukupnu gledanost.